Grafkelder van Nefertari

**QV66** is die **grafkelder van Nefertari**, 'n hoofvrou van Ramses&nbsp;II, in Egipte se Vallei van die Koninginne. Dit is in 1904 ontdek deur Ernesto Schiaparelli, die direkteur van die Egiptiese Museum in Turyn. Nefertari, wat "mooi metgesel" beteken, was Ramses&nbsp;II se gunstelingvrou. Hy het uit sy pad gegaan om dit duidelik te maak: Hy het na haar verwys as "die een vir wie die son skyn", hy het die Tempel van Hathor vir haar by Aboe Simbel laat bou en muurskilderings van haar laat skilder. 

In die Vallei van die Koninginne het Nefertari se grafkelder eens die gemummifiseerde oorblyfsels en verteenwoordigende simboliese relieke van haar bevat, nes die meeste Egiptiese grafkelders van dié tyd. Nou is alles geplunder, buiten omtrent twee derdes van die muurskilderings van meer as 480&nbsp;m2. Dit is al waaruit Nefertari se karakter afgelei kan word. Spesiale aandag is aan haar gesig geskenk om haar skoonheid te beklemtoon, veral die vorm van haar oë, die blos op haar wange en haar oogwenke. Sommige skilderye was vol lyne en die kleure rooi, blou, geel en groen wat duidelike aanduidings gee van haar reis deur die hiernamaals na die paradys.

## Uitleg en versierings
thumb|links|240px|'n Kaart van QV66 se uitleg.
[thumb|190px|Fragmente van die granietdeksel van Nefertari se sarkofaag. [Museo Egizio, Turyn.]]

'n Trap wat uit die rots gekap is, gee toegang tot die voorkamer, wat versier is met skilderye geskoei op hoofstuk 17 van die *Boek van die Dooies*. Die astronomiese plafon verteenwoordig die hemel en is donkerblou geverf, met talle goudkleurige, vyfpuntige sterre. Die oostemuur van die voorkamer word onderbreek deur 'n groot opening met weerskante voorstellings van Osiris links en Anoebis regs; dit lei weer na die sykamer, wat met offerandetonele versier is. Daar is ook skilderye van Nefertari wat voorgestel word aan die gode, wat haar verwelkom. Aan die noordemuur van die voorkamer is die trap wat aflei na die grafkamer. Die skilderye word op byna elke moontlike oppervlak van die grafkelder aangetref. Dit sluit die duisende sterre aan die plafon van die grafkamer in.

Ná die ontdekking van die grafkelder het wetenskaplikes gevind die gehalte van die verfwerk gaan baie agteruit weens waterskade, die groei van bakterieë, soutvorming en, meer onlangs, die humiditeit van besoekers se asems. In 1986 is 'n operasie begin om al die skilderye te herstel en meer as 3&nbsp;000 jaar se stof en roet te verwyder. Die herstelwerk is in April 1992 voltooi. 

Daarna is die publiek se toegang streng beperk, tot net 150 besoekers op 'n slag. In 2006 is die grafkelder weer vir besoekers beperk, buiten vir privaat toere van tot 20 mense wat 'n lisensie vir $3&nbsp;000 koop. Dit word tot vandag gemonitor en is op 5 Maart 2024 weer gesluit vir dringende restourasiewerk.

## Galery 

Beeld:Tomb of Nefertari 2022 94.jpg|Van links: Nefertari speel senet; as 'n *ba*; besig om te bid.
Beeld:Tomb of Nefertari 2022 85.jpg|Anoebis en Osiris word deur Nefertari geprys.
Beeld:Tomb of Nefertari 2022 84.jpg|Horus lei Nefertari aan die hand.
Beeld:Tomb of Nefertari 2022 81.jpg|Nefertari word deur Isis aan die hand gelei.
Beeld:Tomb of Nefertari 2022 66.jpg|Osiris (links) en Atoem ontvang offerandes van Nefertari.
Beeld:Tomb of Nefertari 2022 77.jpg|Nefertari bied offerandes aan Ptah.
Beeld:Tomb of Nefertari 2022 75.jpg|Nefertari voor Thoth.
Beeld:Tomb of Nefertari 2022 60.jpg|Neith, uitgebeeld teen 'n kosyn.
Beeld:Tomb of Nefertari 2022 59.jpg|Van bo: Wadjet, Anoebis en Isis.
Beeld:Tomb of Nefertari 2022 30.jpg|Anoebis nader Nefertari.

## Verwysings
## Skakels